Ótrúlega einfaldar , gómsætar og bráð hollar fyrir alla munna heimilisins , tilvaldar í nestisboxið , sem millimál eða þegar komið er heim úr skóla / leikskóla í staðinn fyrir brauðið sem svo oft er leitað í . 1 egg 1 vel þroskaður banani 1 dl haframjöl ( ca 30g ) Kanill , ég nota alltaf Ceylon kanil og mæli indregið með honum Bananinn er stappaður vel , hrært saman við eggið og haframjölið og svo er sett „ dash “ af kanil , algjört smekksatriði hversu mikið . Steikt á smurðri pönnu ( kókosolía , smjör ) við meðalhita þar til lumman er föst í sér og svo snúið við og steikt á hinni hliðinni í smá stund . Þessar eru í sérlegu uppáhaldi hjá þeim yngsta á okkar heimili sem sporðrennir þeim eins og ekkert sé , helst með engu … . og í þokkabót kallar hann þær kjöt ( held að útlitið minni hann á steikt buff eða hamborgarakjöt ) . 2 egg 1 vel þroskaður banani 40 g haframjöl Kanill Gert á sama hátt og hér að ofan nema þessa steiki ég í heilu lagi , passar fullkomlega á pönnukökupönnu , smyr með kókosolíu og steiki á miðlungshita í ca 5 - 6 mín eða þar til lumman er föst í sér , sný við og steiki á hinni hliðinni í uþb 2 mínútur . Það má líka alveg bæta við rúsínum til að fá meiri sætu og þær smakkast frábærlega með hnetusmjöri . Báðar uppskriftir geymast í 2 daga í vel lokuðu íláti í ísskáp , en þó mjög ólíklegt að til þess komi , svo ljúffengar eru þær 🙂